**Koordinators årsberetning Menighedsplejen 2023**

Tak for et spændende og givende første år – stor fornøjelse at arbejde sammen med og møde så mange engagerede mennesker. Helt vildt stolt over det fantastiske arbejde, de frivillige gør.

**Samarbejde**

Fokus på de gode samarbejder,

Først og fremmest med de frivillige, men også:

Sognene, Menighedsplejen i Danmark, andre besøgs- og aflastningstjenester, andre frivilligorganisationer, Aalborg Kommune, Videnscenter for Demens, De Frivilliges Hus, Røde Kors mm.

**Nærvær og omsorg**

Et år med fuld fokus på vores kerneværdierne ”Nærvær og Omsorg”, som gennemgående kvaliteter for vores frivillige og for alle vores aktiviteter:

* Frikvarter for pårørende (aflastning demens)
* Vågetjenesten
* Besøgsvenner
* Musikcafé
* Kirkens Genbrug

Det har konkret udmøntet sig i skabelse af en masse nye relationer mellem den frivillige, som har noget overskud at give, og den ensomme, syge eller sårbare, der har brug for en håndsrækning.

Jeg har det seneste år været med til at matche omkring 20 nye relationer, hvor vores frivilliges overskud i form af nærvær og omsorg er med til at fremme mental sundhed og skabe øget livskvalitet og -glæde hos en masse mennesker, som har brug for det. Jeg har også desværre måttet afvise en del, fordi vi ikke har haft frivilligressourcer nok til at løse alle opgaver – men der, hvor vi er, gør vi en kæmpe forskel, og efterspørgslen viser bare, at vores tilbud virkelig er relevant.

**Prioriteringens kunst**

Største udfordring: begrænsningens og prioriteringens kunst

Vi kan ikke alt, men det vi gør, vil vi gøre godt – og det gør vi!

Det har været – og er fortsat vores mantra, gennem en tid, hvor der er rigtig stor efterspørgsel efter vores hjælp i særligt besøgs- og aflastningstjenesten. Derfor har vi arbejdet på at rekruttere nye frivillige, og prioriteret opgaverne, så vi først og fremmest løser det, vi er allerbedst til. Her tænkes fx på demensområdet, hvor vi forsat er en anses som vigtig spiller i Aalborg Kommune.

Når et menneske bliver ramt af demenssygdom forandres nemlig verden. Ikke blot for den ramte, men også den for den eller de pårørende, som står ved siden af. Vores frivillige er med til at skabe "Frikvarter for Pårørende" til mennesker med langvarig sygdom. Gennem gode, trygge relationer og meningsfuldt, nærværende samvær med er vores frivillige med til at skabe bedre trivsel hos mennesker med demens. Samtidig giver det de pårørende et velfortjent pusterum til at lade batterierne op.

**Vågetjenesten**

2022 var et forholdsvist stille år i Vågetjenesten, alting har skullet ”løbes i gang” igen efter corona, og vores samarbejdspartnere har lige skullet mindes om, at vores tilbud findes. Sidste år havde vi kun omkring 10 opgaver i alt fordelt over året, og til sammenligning har vi allerede haft ti opgaver i 2023s første måneder.

Det er rigtig positivt, at der er større efterspørgsel efter vores dygtige vågekoner, som er med til at skabe ro og tryghed i den sidste tid.

Den øgede aktivitet betyder dog også, at vi har valgt at omstrukturere Vågetjenesten en smule. Jeg vil fortsat være leder af Vågetjenesten, mens telefonvagten og den koordinerende del vil komme til at ligge hos én af vores erfarne vågekoner. Der vil være telefonvagt i Vågetjenesten alle hverdage kl. 9.00-15.00, og det nye telefonnummer 9383 1984. Vi håber, at I vil være med til at videreformidle det nye nummer og orientere om tilbuddet, hvor det er relevant.

**Kirkens Genbrug**

Genåbnede i 2022 med stor succes – bl.a. takket være genbrugskonsulent, Anette Iversens store indsats og selvfølgelig først og fremmest de fantastiske frivillige, som har drevet butikken 3 dage om ugen med stort engagement og stabilitet. Der er blevet skabt nye, gode fællesskaber og meningsfuld beskæftigelse.

Den fine secondhand-tøjbutik er stadig en stor del af Menighedsplejens DNA, ikke kun som en indtægtskilde og en måde at bidrage til mere bæredygtigt forbrug, men også som et socialt initiativ, hvor vi kan være med til at skabe et levende fællesskab her for både kunder og frivillige. Et fællesskab, som kan være med til at dæmme op for ensomhed og skel mellem fx kulturer og generationer, hvor man samtidig kan være med til at gøre en forskel for andre.

Vi har stadig et stort uforløst potentiale, hvorfor vi arbejder benhårdt på at finde en bæredygtig model for et kontinuerligt flow af tøj og samt løbende frivilligrekruttering, så vi kan øge butikkens åbningstider og omsætning. Som en del af det arbejde er der nedsat et separat udvalg i bestyrelsen med Jens Christian Meldgaard i spidsen, der arbejder målrettet med butikkens drift og bl.a. kigger på en alternativ – og billigere – placering af butikken. Med på holdet har vi også fået to unge markedsføringsfrivillige, der hjælper med at booste butikkens synlighed på alle kanaler. Støt os meget gerne ved at dele og like i den digitale verden, samt indsamle tøj og prikke potentielle frivillig på ryggen i den virkelige verden.

**Musikcafé**

Med stor glæde og stolthed kan vi fortælle, at en dedikeret gruppe af frivillige i det forgangne år er gået sammen og har startet vores Musikcafé for demente op igen. Musik er en unik nøgle til at vække minder og skabe genklang, ro og fællesskabsfølelse, og derfor var det så enormt glædeligt, at vi atter kunne tage hul på en musikalsk æra i Menighedsplejen med det første arrangement på Plejehjemmet Elmely i efteråret.

Frivilliggruppen har delt sig i tre mindre grupper, så tanken er, at vi på sigt kan komme rundt i alle Aalborgs provstier.

Frivilliggruppen bag Musikcaféen har desuden taget initiativ til at fået lavet nye sanghæfter, og har allerede flere arrangementer i kalenderen. Udover det faste ”rul” af Musikcaféarrangementer på plejehjemmenes demensafsnit, har vi også afviklet fællessangs-koncert med ”De Gode Mænd” fra Mariager på tre forskellige plejehjem ad flere omgange. De bragte megen smil og glæde hos plejehjemmenes beboere, pårørende og personale

**Synlighed og rekruttering**

Vi har i 2022 arbejdet målrettet på at skærpe synligheden omkring Menighedsplejens vigtige, velgørende arbejde. Der er derfor skruet op for tilstedeværelsen digitalt på vores Facebookside ”Aalborg Menighedspleje” og der er blevet trykt masser af nyt markedsføringsmateriale, bl.a. flyers, T-shirts, brochurer, postkort og bannere. Tid og ressourcer på denne front ser ud til at være godt givet ud, da vi oplever, at flere samarbejdspartnere har fået øje på os, flere nye frivillige kommer til. Alt materialet er udviklet, så det kan genbruges de kommende år, og at vi fremover forhåbentlig vil være letgenkendelig på en iøjnefaldende visuel identitet.

Materialet, en fysisk tilstedeværelse ved forskellige relevante arrangementer og en målrettet annoncering på frivilligjob.dk og sociale medier har betydet, at mange flere har fået øje på ikke bare Menighedsplejens tilbud, men også muligheden for et helt særligt og meget givende frivilligt arbejde i en engageret forening.

I det forgangne år har vi derfor løbende kunnet byde velkommen til mere end 10 nye ansigter, som en del af Menighedsplejens gode holde af både erfarne og nye frivillige. Nogle er allerede i fuld gang med frivilligopgaver, mens vi med andre arbejder på at finde det helt rigtige match.

**Arrangementer**

Både de nytilkomne og de rutinerede frivillige har behov for at blive klædt godt på til deres frivilligopgaver, derfor har vi løbende sørget for lærings- og sparringsdage samt kurser med forskellige temaer såsom hjertet i frivilligheden, demens, naturen i de frivillige arbejde og mødet med mennesket i krise.

Herudover har vi deltaget i kurser for Vågetjenesten samt sparringsdage med vores kolleger i Viborg og Randers. Vi har deltaget ved Diakoniens Dag, til inspirationsaften i Frivillighuset og med stand ved Huskedagen og på FrivilligMarked på Gl. Torv.

Og så har vi været gode til også blot at mødes for fællesskabets og det gode selskabs skyld til forskellige sociale arrangementer som Nytårskur, Frivillig Fredag, Julefest og senest foredragsaften med Ruth Østergård i sidste måned.

**Fællesskab og fremtid**

Netop fællesskabet ligger i Menighedsplejens DNA, og vi har et virkelig godt hold af frivillige lige nu, som på alle måder bakker op om det – og giver det videre til de nye frivillige.

Forventningen til netop dette fællesskab og mange af de andre rammer, vi har om det gode frivilligjob, er i årets løb blevet nedskrevet og udformet som en ny frivilligaftale, som alle frivillige skriver under på, så vi sikrer gode og trygge rammer for alle.

I 2023 vil vi fortsat gøre vores bedste for at holde det fine fællesskab ved lige, samtidig med et stort fokus på kerneværdierne, nærvær og omsorg, i de opgaver, vi løser – så vi kan gøre den berømte forskel for andre mennesker.

Fremtiden ser i mine øjne god ud for Menighedsplejen. Jeg er glad for rollen som koordinator og sender en stor tak til frivillige og en engageret bestyrelse med altid stor opbakning og tillid til mig og de frivillige.

I 2022 såede vi en masse frø, i 2023 år passer og plejer vi haven, fremfor at lægge en masse nye løg i jorden. Nu er det tid til i fællesskab at vande og nære, så frøene for alvor kan vokse og blomstre.